सुंदर दिखने का ख्याल, किसी भी दूसरी चीज से ज्यादा लड़कियों का आत्मविश्वास बढ़ाता है. बहुत सारी लड़कियां/महिलाएं सिर्फ व्यक्तिगत जीवन में ही नहीं बल्कि अपने काम करते हुए भी सुंदर और स्मार्ट दिखने की जरूरत शिद्दत से महसूस करती हैं. शायद इसीलिए नोएडा में रहने वाली वाली नेहा शर्मा ब्यूटी पार्लर को अपने काम से भी ज्यादा जरूरी मानती हैं. उनका कहना है कि ‘मैं टीसीएस में काम करती हूं और मेरे जॉब प्रोफाइल में लुक्स का बड़ा रोल है. मुझे हर समय बहुत प्रजेंटेबल दिखना होता है, इसी से मेरा आत्मविश्वास बनता है. सो मैं फेशियल, पैडिक्योर, मैनिक्योर, हेयर कलरिंग के लिए महीने में दो-तीन बार पार्लर जाती ही हूं. किसी पार्टी या शादी में जाना हो तो उसके लिए अलग से जरूर जाती हूं.’